วันนี้ได้แวะมาชิมร้านเป็ดย่างเจ้าดังย่านบางรักแล้ว ไม่ผิดหวังจริงๆครับ เริ่มจากหน้าร้านเป็นห้องแคบๆล็อกเดียว คนแน่นหน้าร้านในร้านเต็มไปหมด นั่งทานบ้าง สั่งกลับบ้านบ้างดูวุ่นวายดี มีชาวต่างชาตินั่งอยู่หลายโต๊ะ มองไปคิดอยู่จะมีที่นั่งมั๊ย ดีที่มีชั้น 2 ให้นั่งด้วย ไม่งั้นคงอด เข้ามาในร้านได้กลิ่นเป็ดย่างหอมฉุยเลย ไม่รอช้า สั่งข้าวเป็ดหมูกรอบ กับเกี๊ยวกุ้งน้ำ รอสักพักก็ได้ทาน หน้าตาดูธรรมดามากๆ ชิมหมูกรอบก่อนเลย พบว่าเฉยๆไม่มีอะไรน่าสนใจ(ตัวประกอบสุดๆ) เด็ดตรงเป็ดย่างนี่แหละครับ ชิ้นไม่ได้ใหญ่อะไร แต่รสชาติกลมกล่อม เนื้อเป็ดนุ่มๆ หนังเป็ดย่นๆมีความนุ่ม บาง และกรอบ แต่ไม่เหนียวเหมือนหลายๆเจ้า รสชาติบ่งบอกถึงประสบการณ์ที่สั่งสมมานานได้ดี น้ำราดรสหวานเบาๆ กลิ่นเครื่องยาจีนบางๆพอดีๆ ข้าวร่วนๆธรรมดาๆไม่มีอะไรโดดเด่น อีกอย่างที่สั่งมาคู่กันคือ เกี๊ยวกุ้ง ใส่ในเป็นกุ้งชิ้นที่ถูกหั่นให้เล็กลง ไม่ได้มาเป็นตัวใหญ่ๆแบบที่เคยทาน รสชาติใช้ได้ ไม่เค็มมาก ซุป ok กวางตุ้งสดหวาน สรุปเป็ดย่างอร่อยสุดแล้วครับ ราคาไม่ได้แพงด้วย แนะนำต้องลองมาชิมสักครั้งครับ